แจ้งเตือนสภาพอากาศแปรปรวน ขอให้ประชาชนรับมือพายุฝนฟ้าคะนอง ลมกระโชกแรง และลูกเห็บตก 11-13 กุมภาพันธ์นี้
ว่าที่ร้อยตรี ธนะสิทธิ์ เอี่ยมอนันชัย รองอธิบดีกรมอุตุนิยมวิทยา เปิดเผยว่า ออกประกาศแจ้งเตือนประชาชนเพื่อเตรียมรับมือกับอากาศแปรปรวนตั้งแต่วันที่ 11 – 13 กุมภาพันธ์ 2565 จากคลื่นกระแสลมฝ่ายตะวันตกที่เคลื่อนเข้าปกคลุมภาคเหนือและภาคตะวันออกเฉียงเหนือ ประกอบกับมีลมตะวันออกเฉียงใต้พัดนำความชื้นจากทะเลจีนใต้พัดเข้ามาปกคลุมประเทศไทยตอนบน ส่งผลให้ภาคเหนือ ภาคตะวันออกเฉียงเหนือ ภาคกลาง ภาคตะวันออก รวมทั้งกรุงเทพมหานครและปริมณฑล มีพายุฝนฟ้าคะนอง ลมกระโชกแรงและลูกเห็บตกบางพื้นที่ ขอให้ประชาชนที่อาศัยในพื้นที่ดังกล่าวระวังอันตรายจากฝนฟ้าคะนองและลมกระโชกแรง รวมถึงฟ้าผ่าที่อาจจะเกิดขึ้นได้ โดยหลีกเลี่ยงอยู่นี่โล่งแจ้ง ใต้ต้นไม้ใหญ่ และป้ายโฆษณาที่ไม่แข็งแรง เกษตรกรเตรียมการป้องกันความเสียหายที่จะเกิดขึ้นต่อผลผลิตทางการเกษตร ในส่วนพื้นที่ภาคเหนือและภาคตะวันออกเฉียงเหนือตอนบนยังคงมีอากาศเย็นและมีหมอกในตอนเช้า  สำหรับพื้นที่ภาคใต้ฝั่งอ่าวไทยมีฝนฟ้าคะนองร้อยละ 40 ส่วนมากบริเวณจังหวัดเพชรบุรี ประจวบคีรีขันธ์ ชุมพร สุราษฎร์ธานี นครศรีธรรมราช พัทลุงและสงขลา